KOMISIJOS SPRENDIMAS
2005 m. gruodžio 2 d.
iš dalies keičiantis Sprendimą 2005/62/EB dėl pereinamojo laikotarpio Kiprui pratęsimo
(pranešta dokumentu Nr. C(2005) 4630)
(autentiškas tik tekstas graikų kalba)
(2005/869/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. spalio 3 d. Europos Parlamento ir Tarybos reglamentą (EB) Nr. 1774/2002, nustatantį sveikatos taisykles gyvūninės kilmės šalutiniams produktams, neskirtiems vartoti žmonėms (1), ypač į jo 24 straipsnio 6 dalį ir į 32 straipsnio 1 dalį,
kadangi:
(1)
2005 m. sausio 27 d. Sprendime 2005/62/EB, nustatančiame pereinamojo laikotarpio priemones, kurias Kipras turi taikyti dėl gyvūninės kilmės šalutinių produktų sudeginimo arba laidojimo vietoje pagal Europos Parlamento ir Tarybos reglamentą (EB) Nr. 1774/2002 (2), yra nustatomas pereinamasis laikotarpis, kuris baigėsi 2005 m. lapkričio 1 d. Šis laikotarpis Kiprui buvo suteiktas tam, kad jis turėtų pakankamai laiko įdiegti gyvūninės kilmės šalutinių produktų surinkimo ir naikinimo schemą.
(2)
Dabar Kipras informavo Komisiją, kad iki 2005 m. lapkričio 1 d. jis neturės veikiančios gyvūninės kilmės šalutinių produktų surinkimo ir naikinimo schemos, ir paprašė Komisijos pratęsti esamą pereinamąjį laikotarpį dar 14 mėnesių. Tačiau Kipras pranešė, kad gali būti pasiruošęs įgyvendinti šią schemą per tą laikotarpį, ar netgi dar prieš jam baigiantis.
(3)
Todėl būtina pratęsti Sprendime 2005/62/EB numatytų laikinųjų priemonių galiojimą tolesniam laikotarpiui.
(4)
Kipras turėtų reguliariai pranešti Komisijai apie padarytą pažangą, įtraukdamas jau baigtus ir dar nebaigtus etapus bei dar nebaigtų etapų baigimo tvarkaraštį. Komisija numato ir toliau atidžiai stebėti situaciją Kipre.
(5)
Per pratęstą pereinamąjį laikotarpį Kipras įsipareigojo toliau imtis būtinų priemonių tam, kad būtų išvengta pavojaus žmonių ir gyvūnų sveikatai bei žalos aplinkai, kaip nustatyta 2003 m. gegužės 12 d. Komisijos reglamente (EB) Nr. 811/2003, įgyvendinančiame Europos Parlamento ir Tarybos reglamentą (EB) Nr. 1774/2002, dėl draudimo šerti žuvis tos pačios rūšies perdirbtomis žuvimis, gyvūninės kilmės atliekų laidojimo ir deginimo bei nustatantis tam tikras pereinamojo laikotarpio priemones (3).
(6)
Todėl reikėtų atitinkamai iš dalies pakeisti Sprendimą 2005/62/EB.
(7)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Komisijos sprendimas 2005/62/EB iš dalies keičiamas taip:
1)
1 straipsnio 1 dalyje data „2005 m. lapkričio 1 d.“ pakeičiama į „2007 m. sausio 1 d.“;
2)
2 straipsnio antras sakinys pakeičiamas taip:
„2006 m. vasario 1 d., 2006 m. gegužės 1 d., 2006 m. rugpjūčio 1 d. ir 2006 m. lapkričio 1 d. Kipras perduoda Komisijai ir kitoms valstybėms narėms periodines ataskaitas apie padarytą pažangą diegiant naikinimo sistemą.“;
3)
3 straipsnis pakeičiamas taip:
„3 straipsnis
Šis sprendimas taikomas nuo 2005 m. sausio 1 d. iki 2007 m. sausio 1 d.“.
2 straipsnis
Šis sprendimas taikomas nuo 2005 m. lapkričio 1 d.
3 straipsnis
Šis sprendimas skirtas Kipro Respublikai.
Priimta Briuselyje, 2005 m. gruodžio 2 d.